Efter en kortvarig arbejdsnedlæggelse er medarbejderne nu vendt tilbage på arbejde, og fjern- og regionaltogene kører igen - dog med forsinkelser og enkelte aflysninger.

Det oplyser DSB. Man forventer, at togtrafikken vil være normal efter klokken 10.

Tidligere på morgenen meldte DSB ud, at der var aflysninger og forsinkelser på flere togstrækninger i hele landet på grund af en overenskomststridig arbejdsnedlæggelse blandt en gruppe medarbejdere. Ifølge DSB er der tale om en mindre gruppe lokomotivførere i København.

Hos Dansk Jernbaneforbund, der er i gang med at forhandle overenskomst med DSB, ved man endnu ikke, hvad årsagen konkret er.

- Vi er ved at undersøge omfanget, og vi opfordrer kraftig vores medlemmer til straks at normalisere arbejdet, sagde formand Henrik Horup tidligere på morgenen.

Det er ikke mere end et par uger siden, at DSB måtte aflyse tog på grund af en arbejdsnedlæggelse. Her var det s-togs-trafikken i Storkøbenhavn, der blev lammet, fordi lokomotivførere havde nedlagt arbejdet i forbindelse med igangværende overenskomstforhandlinger. Lokomotivførerne er utilfredse med de krav, de er blevet mødt med fra arbejdsgiverside.